3. verkstovan, sum var í tveimum
Mánadagin hin 20, og mikudagin hin 22, oktober, vóru triðju og seinastu verkstovurnar hildnar fyri Etikk-kveikjaranetið í ár. Hesuferð vóru leiðarar fyri seg og etikk-kveikjarar fyri seg og verkstovurnar vóru bara hálvan arbeiðsdag til longdar.
Mánadagin vóru tað leiðararnir sum møttu og tá hevði Jóhannes Miðskarð ein sera áhugaverdan fyrilestur fyri okkum, sum hann kallaði: “Leiðsla, etikkur og Søren Kierkegaard”. Mikudagin, tá etikk-kveikjararnir møttu, var tað Hanus á Gørðum, sjúkrahús- og fongsulsprestur, sum helt fyrilestur um “Samrøðan ið skapar virðing og margfeldi”. Ein rámandi og rørandi fyrilestur, við smekkfult av gullkornum. Restin av skránni var hin sama báðar dagarnar.
Til hesar báðar verkstovurnar var ikki so nógv tíð sett av til felags refleksjónir, tí uppfrísking av teim normativu stevnunum var eisini á skrá. Men nakað av refleksjón høvdu vit áðrenn sjálvan fyrilesturin, sum vit síðan samlaðu upp uppá áðrenn vit fóru hvør til sítt. Enn einaferð kunnu vit staðfesta, at stórur vísdómur liggur í hópinum, og at loysnir til avbjóðingar finnast best í felag.
Næsta verkstovan verður mánadagin hin 12. januar, tá Svanna Jákupsdóttir fer at hava fyrilestur um ymisk ýti í supervisión, har hon millum annað kemur inn á munin millum supervisión og refleksjón. Harafturat kemur Erika Hayfield at hava ein fyrilestur um umsorganaretikk í smásamfeløgum.



